Lise von Seelen (S), 2007-04-12:
Enhedslistens forespørgsel retter opmærksomheden mod flere af de områder, der er meget afgørende, når vi snakker øget global samhandel, nemlig at løn- og arbejdsforhold, arbejdstagerrettigheder, miljøbeskyttelse og skatter ikke må udvikle sig i negativ retning.
Den øgede globale samhandel forpligter især os, som bor i den velhavende del af verden, så vi kan bidrage til at trække udviklingen i den rigtige retning.
Det er afgørende vigtigt, at den vækst, vi har, er med til at bekæmpe fattigdom.
Det er meget vigtigt, hvis vi skal binde den globale verden sammen, at vi har vækst, og der er områder i verden, hvor vækstbetingelserne er ekstremt svære.
Vi skal have tingene tilrettelagt sådan, at den øgede samhandel kommer netop de områder til gavn.
For at det kan ske, må vi handle samlet og med en tydelig fælles overordnet målsætning om, at det handler om at sikre bedre muligheder for alle mennesker, især i de truede områder.
Uanset om vi arbejder på det globale niveau, på EU-niveau eller i nordisk sammenhæng, har vi et meget stort ansvar for at trække udviklingen i den rigtige retning.
Arbejdstagerrettigheder, arbejdsmiljøer og aktiv miljøbeskyttelse er størrelser, der hænger sammen.
De hænger også sammen med menneskers trivsel de steder, hvor de lever, og det er af afgørende betydning, at vi med vores egen praksis, både hjemme og ude, er det gode eksempel og stiller krav om, at handelsaftaler, der indgås som led i samarbejdet, tager udgangspunkt i en tankegang, der er koncentreret om bæredygtighed, og at det kan ses i aftalerne.
Vi har brug for at prioritere miljøhensynet i alt, hvad vi beskæftiger os med.
Vi ved, at i fattige områder kan man i sagens natur ud fra nødvendighedens lov have en tilbøjelighed til at opnå hurtige gevinster, og her må vi gennem aftaler være ambitiøse på miljøets område, og det må vi også være i de internationale reguleringer.
Vi må påvirke dem, og vi skal sikre, at miljøvenlige og ressourcebesparende teknologier kan bidrage til at sikre en global bæredygtighed gennem fremsynede handelsaftaler.
Vi kender gode eksempler; bl.a. kan nævnes ILO's decent work agenda og andre projekter, som trækker i den rigtige retning, men vi kender altså også dårlige eksempler.
Hr. Frank Aaen har nævnt nogle af dem, og det er jo rigtigt, at det berører os meget, når vi kan se, at vi er forbrugere i et marked, hvor der omsættes varer, som er fremstillet på den mest umenneskelige måde.
Vi har eksempler fra tekstilindustrien, hvor folk i Indien har arbejdet under så dårlige vilkår, at det har kostet dem livet.
Vi havde for nogle måneder siden en anden forespørgsel, der handlede om handelsaftaler mellem EU og Afrika, og ved den lejlighed sagde vi, at vi er parat til at gå endnu videre.
Vi vil gerne analysere, hvordan der kan åbnes bedre muligheder for at komme ind på de europæiske markeder for de lande, som har hårdt brug for at få åbenhed i deres handel, og det synspunkt vil vi også gerne nævne ved denne lejlighed.
Vi vil gerne takke Enhedslisten for at bringe dette tema op.
Vi synes, det er et både meget vigtigt og meget alvorligt tema, og vi synes, at de områder, Enhedslisten har peget på, alle er vigtige.
Vi må arbejde konstruktivt for en bæredygtig global sammenhæng, og at vi må påtage os et særligt ansvar, fordi vi er så heldige, at vi bor i den velhavende del af verden.